ملاله يوسفزۍ يوه د سوات سيمې ۱۵ کلنه زده کوونکې او د ټولنيزو کارونو سره مينه واله او دخپل د پلار ضيا الدين يوسفزي په هڅوونه د ماشومانو لپاره د فعاليت لپاره راوتلې ، د ملالې پلار چې پخپله هم يو ښوون‍کی او د ښوونځي بنسټگر دی خپله لور يې زده کړې ته هڅوولې وه او د کمپيوټر له لارې يې نړۍ ته د سوات د ماشومانو غږ وررسولی ، چې د همدې لېوالتيا له کبله يې د سوات په سختو حالاتو کې د بي بي سي اوردو څانگې سره د سيمې د ماشومانو او ښوونځيو په اړه همکاري هم کړې. د لیک او لوست سره د مينې له کبله يې د هغه ځای د ماشومانو د زده کړو د حقوقو لپاره غږ اوچت کړی و چې په پايله کې ورته د يونس‍کو لخوا ستايل شوې او وروسته د پاکستاني چارواکو لخوا هم د سولې جايزه ور‍کړل شوه . ملالې يوسفزۍ باندې د نيويارک ټايمز رسنۍ لخوا يو لاسونديز فلم هم جوړ شوی . په نومبر ۲۰۱۲ م زېږدي کې د ملگرو ملتونو د سرپازوال بان کيمون لخوا د ملالۍ په نوم د سولې نړېوالې جايزې د نوم سپارښتنه شوې او يوه ورځ هم د سولې د اتلې په توگه د هغې په نوم ونومول شوه .